Gang i tælleapparaterne: Brian Steen kom til at bruge to forskellige Dankort - det kostede 1717 kroner for fire timers parkering - parkerings-direktøren fortsat tavs på 2. døgn

Forlags-direktør Stig Petersen fra Aarhus er ikke den eneste, der skal betale et større parkerings-gebyr, fordi han kom at bruge to forskellige Dankort ved ind og ud-tjek i en parkerings-automat i Aarhus.

Sagen blev mandag omtalt af Ekstra Bladet.

Se også: P-selskab tog 1256 kr. efter 58 minutters parkering

Nu melder 50-årige Brian Steen fra Hammel sig i klage-koret over Apcoa Parking.

Sådan undgår du dyre parkeringsafgifter

Brian Steen parkerede i november på Skovgaardsgade bag Musikhuset i Aarhus. Og det er kommet til at koste ham dyrt.

I første omgang krævede Apcoa Parking nemlig 1717 kroner for de fire timers parkering.

- Jeg kendte ikke den pågældende parkerings-automat. Så jeg stak mit Dankort ind. Sedlen lagde jeg i forruden. Da jeg kom tilbage, forsøgte jeg at stikke sedlen ind i automaten. Men det virkede ikke.

- Så puttede jeg mit Dankort ind og så kom der en ny seddel ud. Jeg troede derfor, at jeg havde tjekket ud. Men jeg var kommet til at bruge det andet Dankort, som jeg har.

- Så jeg kom altså ved en fejl til at tjekke endnu en parkering ind, fortæller Brian Steen.

Optrådt idiotisk

Brian Steen erkender blankt, at han har optrådt idiotisk.

- Ja, jeg lægger mig fladt ned. Jeg har optrådt som en lige så stor idiot, som ham den anden mand, I har omtalt. Men rent moralsk er det da ikke rimeligt, at en fejl skal 'straffes' på den måde af Apcoa Parking, mener Brian Steen.

Den 50-årige ejer af en computer-forretning opdagede først fejlen, da han nogle dage senere tjekkede sit konto-udtog. Her viste det sig, at de to parkeringer til sammen kostede 1717 kroner.

Måtte rykke for svar

- Jeg ringede omgående til Apcoa Parking og talte med en meget venlig mand. Han sagde, at jeg skulle skrive til dem på mail. Det gjorde jeg så. Men efter fjorten dage havde jeg stadig ikke hørt en lyd. Så måtte jeg rykke selskabet igen, fortæller Brian Steen.

I følge svaret fra Apcoa, så var man parat til at eftergive nogle af pengene, således at Brian Steen nu kun skal betale 550 kroner pr. parkering. Altså i alt 1100 kroner.

- Men det er jo slet ikke rimeligt. Rent moralsk kan man da ikke være bekendt at tage penge for en ydelse, som jeg slet ikke har fået. Der er tale om en dum fejl, men jeg har jo ikke forsøgt at snyde.

- Jeg ejer en computer-forretning og sådan ville jeg da aldrig behandle mine kunder. De skal naturligvis kun betale for det, de får.

Jeg kan forstå, hvis Apcoa vil have pengene for den tid, jeg reelt har parkeret samt et opkrævnings-gebyr på et par hundrede kroner. Alt andet er helt urimeligt, mener Brian Steen.

Det underlige er, at forlagsdirektør Stig Petersen tilsyneladende slipper med at betale 550 kroner, selv om han også kom til at bruge to kreditkort ved en fejl.

Direktøren helt tavs

- Som jeg har forstået det, så vil den anden parkering blive annulleret, forklarer Stig Petersen.

Men så let slipper Brian Steen åbenbart ikke. Hvad der gør forskellen i de to ens sager har det ikke været muligt at få opklaret hos Apcoa.

Direktør Michael Christensen er den eneste, der må udtale sig til pressen. Men han er ikke til at drive til telefonen. Direktøren besvarer heller ikke mails fra Ekstra Bladet.

- Jeg overvejer at lægge sag an og har henvendt mig til nogle juridiske eksperter. Så må vi se, hvad de siger, lyder det fra en stærkt utilfreds Brian Steen.